Drumarii se pregătesc să redeschidă circulația pe unul dintre cele mai spectaculoase drumuri din România, Transfăgărășan.
Sectorul de drum este cuprins între Piscu Negru și Cabana Bâlea Cascadă. Direcţiei Regionale de Drumuri şi Poduri (DRDP) Braşov transmite, pe Facebook, că drumarii lucrează la îndepărtarea ultimelor petice de zăpadă, dar se ocupă și de reparațiile la partea carosabilă.
„Mult a fost, puţin a rămas”, au mai transmis drumarii.
DRDP Brașov adaugă că se mai instalează și indicatoare rutiere și un parapet de siguranță.
Cei de la DRDP au lucrat, în ultimele săptămâni, cu mai multe utilaje pentru a elimina zăpada și misiunea nu a fost ușoară, având în vedere că în unele locuri stratul avea chiar și patru metri înălțime.